**ร่าง**

**ระเบียบกรมป่าไม้ ว่าด้วยการรับรองไม้ พ.ศ. ....**

**----------------**

โดยที่เป็นการสมควรอำนวยความสะดวกแก่ประชาชนในการทำไม้ตามกฎหมายว่าด้วยป่าไม้ในที่ดินที่มีกรรมสิทธิ์หรือสิทธิครอบครองตามประมวลกฎหมายที่ดิน หรือในที่ดินที่ได้รับอนุญาตให้เข้าทำประโยชน์ตามประเภทหนังสือแสดงสิทธิที่รัฐมนตรีประกาศกำหนดโดยความเห็นชอบของคณะรัฐมนตรี

อาศัยอำนาจตามความในมาตรา 18/1 แห่งพระราชบัญญัติป่าไม้ พุทธศักราช 2484 ซึ่งแก้ไขเพิ่มเติมโดยพระราชบัญญัติป่าไม้ (ฉบับที่ ..) พ.ศ. .... อธิบดีกรมป่าไม้โดยความเห็นชอบของรัฐมนตรีว่าการกระทรวงทรัพยากรธรรมชาติและสิ่งแวดล้อม กำหนดระเบียบว่าด้วยการรับรองไม้ไว้ดังต่อไปนี้

ข้อ 1 ระเบียบนี้เรียกว่า “ระเบียบกรมป่าไม้ ว่าด้วยการรับรองไม้ พ.ศ. ...."

ข้อ 2 ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ 3 บรรดาระเบียบ ข้อบังคับ และคำสั่งอื่นใดในส่วนที่กำหนดไว้แล้วในระเบียบนี้หรือซึ่งขัดหรือแย้งกับระเบียบนี้ ให้ใช้ระเบียบนี้แทน

ข้อ 4 ในระเบียบนี้

“เจ้าหน้าที่ผู้รับคำขอและตรวจสอบคำขอ” หมายความว่า เจ้าหน้าที่ซึ่งได้รับมอบหมายจากอธิบดีกรมป่าไม้ให้เป็นเจ้าหน้าที่ผู้รับคำขอและตรวจสอบคำขอ

“เจ้าหน้าที่ตรวจสอบที่ตั้งของที่ดินและไม้” หมายความว่า เจ้าหน้าที่ซึ่งได้รับมอบหมายจากอธิบดีกรมป่าไม้ให้เป็นเจ้าหน้าที่ตรวจสอบที่ตั้งของที่ดินและไม้ เพื่อการรับรองไม้

ข้อ 5 ให้อธิบดีกรมป่าไม้เป็นพนักงานเจ้าหน้าที่ซึ่งมีอำนาจรับรองไม้ตามมาตรา ๑๘/๑ เป็นผู้รักษาการตามระเบียบนี้และมีอำนาจตีความวินิจฉัยปัญหาเกี่ยวกับการปฏิบัติตามระเบียบนี้

**หมวด 1**

**การรับรองไม้และแหล่งที่มาของไม้**

ข้อ 6 พนักงานเจ้าหน้าที่จะรับรองไม้ดังต่อไปนี้

(1) ไม้ที่ขึ้นในที่ดินกรรมสิทธิ์หรือสิทธิครอบครองตามประมวลกฎหมายที่ดิน หรือเป็นไม้ที่ปลูกขึ้นในที่ดินที่ได้รับอนุญาตให้ทำประโยชน์ตามประเภทหนังสือแสดงสิทธิที่รัฐมนตรีประกาศกำหนดโดยความเห็นชอบของคณะรัฐมนตรี ซึ่งมีขอบเขตชัดเจน

(2) ไม้ที่อยู่ในที่ดินตาม (1) ต้องมีสภาพยืนต้น หรือไม้ท่อนที่ตัดแล้วแต่ยังไม่ได้นำเคลื่อนที่ออกจากบริเวณตอไม้

(3) ไม้ที่อยู่ในที่ดินตาม (1) ที่ไม่มีขอบเขตหรือรูปแปลงที่ดินชัดเจน ผู้ขอต้องประสานหน่วยงานที่เกี่ยวข้องให้จัดทำและรับรองขอบเขตหรือรูปแปลงที่ดิน พร้อมค่าพิกัดรอบแปลงในระบบ UTM

ข้อ 7 เจ้าของไม้ตามข้อ 6 (1) ประสงค์จะขอรับรองไม้ให้ยื่นคำขอ (ตามแบบ รม. 1) พร้อมเอกสารประกอบการพิจารณา ดังนี้

7.1 เอกสารหลักฐานเกี่ยวกับบุคคล

7.1.1 บุคคลธรรมดา

(1) บัตรประจำตัวประชาชน/บัตรประจำตัวเจ้าหน้าที่ของรัฐ

(2) กรณีการมอบอำนาจให้ดำเนินการแทน ให้แนบหนังสือมอบอำนาจและสำเนาบัตรประจำตัวประชาชน/สำเนาบัตรประจำตัวเจ้าหน้าที่ของรัฐ ของผู้มอบอำนาจพร้อมรับรองสำเนาถูกต้อง

7.1.2 นิติบุคคลที่มิใช่ทบวงการเมือง หน่วยงานของรัฐหรือรัฐวิสาหกิจ

(1) หลักฐานการจดทะเบียนนิติบุคคลหรือหนังสือรับรองการจดทะเบียนนิติบุคคล

(2) หนังสือบริคณฑ์สนธิและข้อบังคับบริษัทจำกัดที่จดทะเบียนไว้

(3) กรณีการมอบอำนาจให้ดำเนินการแทน ให้แนบหนังสือมอบอำนาจ

7.2 เอกสารหลักฐานที่ดินให้ใช้เอกสารอย่างหนึ่งอย่างใดดังต่อไปนี้

(1) โฉนดที่ดินหรือหนังสือรับรองการทำประโยชน์หรือ เอกสารแสดงสิทธิ์การครอบครองที่ดินตามประมวลกฎหมายที่ดิน (ต้นฉบับ) กรณีที่ไม่สามารถนำต้นฉบับเอกสารมาแสดงได้ให้ใช้สำเนาที่เจ้าพนักงานที่ดินรับรองว่าตรงกับต้นฉบับ

(2) เอกสารสิทธิ์อื่น ๆ ตามประมวลกฎหมายที่ดิน

(3) เอกสารที่ดินที่ได้รับอนุญาตให้ทำประโยชน์ตามประเภทหนังสือแสดงสิทธิ์ที่รัฐมนตรีประกาศกำหนดโดยความเห็นชอบของคณะรัฐมนตรี(ต้นฉบับ) กรณีที่ไม่สามารถนำต้นฉบับเอกสารมาแสดงได้ให้ใช้สำเนาที่เจ้าหน้าที่หน่วยงานที่เกี่ยวข้องรับรองว่าตรงกับต้นฉบับ

7.3 แผนที่โดยสังเขปแสดงที่ตั้งที่ดิน

7.4 รูปภาพต้นไม้ (ถ้ามี)

ข้อ 8 สถานที่ยื่นคำขอ

(1) สำหรับท้องที่กรุงเทพมหานคร ให้ยื่นต่อกรมป่าไม้

(2) สำหรับท้องที่จังหวัดอื่น ให้ยื่นต่อศูนย์ป่าไม้ท้องที่หรือหน่วยป้องกันและพัฒนาป่าไม้ท้องที่

อธิบดีกรมป่าไม้อาจประกาศให้ยื่นคำขอ ณ สถานที่อื่น หรือโดยวิธีการอื่นนอกเหนือจากที่กำหนดไว้ในวรรคหนึ่งก็ได้

ข้อ 9 เมื่อได้รับคำขอตามข้อ 7 แล้วให้เจ้าหน้าที่ตรวจสอบคำขอและรายการเอกสารหรือหลักฐานที่ยื่นพร้อมคำขอว่าถูกต้องครบถ้วนหรือไม่ และลงทะเบียนรับคำขอตามลำดับก่อนหลังตามแบบ รม. 2 กรณีคำขอถูกต้องและเอกสารหรือหลักฐานครบถ้วน ให้ออกใบรับคำขอให้แก่ผู้ยื่นคำขอตามแบบ รม. 3 ให้เจ้าหน้าที่และผู้ยื่นคำขอลงนามในแบบ รม.3 และให้เจ้าหน้าที่มอบสำเนาแบบ รม.3 ให้ผู้ยื่นคำขอไว้เป็นเอกสาร

ในกรณีคำขอไม่ถูกต้องหรือยังขาดเอกสารหรือหลักฐานใด ให้แจ้งให้ผู้ยื่นคำขอทราบทันทีกรณีที่สามารถแก้ไขหรือเพิ่มเติมได้ในขณะนั้น ให้แจ้งให้ผู้ยื่นขอดำเนินการแก้ไขหรือยื่นเอกสารหรือหลักฐานเพิ่มเติมให้ถูกต้องครบถ้วน กรณีที่ไม่อาจดำเนินการแก้ไขหรือเพิ่มเติมได้ในขณะนั้น ให้แจ้งให้ผู้ยื่นคำขอและบันทึกความบกพร่องและรายการเอกสารหรือหลักฐานที่ต้องยื่นเพิ่มเติม ให้ถูกต้องครบถ้วนภายในเจ็ดวันนับแต่วันที่  
ได้รับคำขอและบันทึกความบกพร่องและรายการเอกสารหรือหลักฐานที่จะต้องยื่นเพิ่มเติมในแบบ รม.3 ให้ผู้ยื่น  
คำขอไว้เป็นหลักฐาน หากพ้นระยะเวลาเจ็ดวันนับแต่วันที่ได้รับแจ้งให้แก้ไขดังกล่าวแล้ว ผู้ยื่นคำขอไม่ดำเนินการแก้ไขหรือยื่นเอกสารหรือหลักฐานเพิ่มเติมให้ถูกต้องครบถ้วน ให้ถือว่าผู้ยื่นคำขอทิ้งคำขอและให้คืนคำขอให้แก่ผู้ยื่นคำขอ พร้อมทั้งแจ้งเป็นหนังสือถึงเหตุแห่งการคืนคำขอดังกล่าวด้วย

**หมวด 2**

**การตรวจสอบและการรับรองไม้**

ข้อ 10 ให้หัวหน้าหน่วยงานผู้รับคำขอตามข้อ 8 สั่งเจ้าหน้าที่ตรวจสอบที่ตั้งของที่ดินและไม้แล้วรายงานผลการตรวจสอบให้หน่วยงานที่อธิบดีกรมป่าไม้มอบหมายทราบภายใน ๗ วันทำการ นับแต่ได้รับคำขอตาม  
ข้อ 7 หรือนับแต่วันที่ผู้ยื่นคำขอดำเนินการแก้ไขหรือยื่นเอกสารหรือหลักฐานเพิ่มเติมให้ถูกต้องครบถ้วน ตามข้อ 9 แล้วแต่กรณี เมื่อหัวหน้าหน่วยงานได้รับรายงานผลการตรวจสอบให้พิจารณาพร้อมเสนอความเห็นภายใน ๓ วัน  
ทำการให้อธิบดีกรมป่าไม้พิจารณา

รายงานผลการตรวจสอบตามวรรคหนึ่งอย่างน้อยต้องมีรายละเอียด ดังนี้

(1) วันเดือนปีที่ตรวจ

(2) ชื่อ นามสกุล ที่อยู่ ของผู้ขอรับรองไม้

(3) รายละเอียดหลักฐานที่ดิน สถานที่ตั้งที่ดิน พร้อมพิกัดที่ดินรอบแปลง

(4) ทับซ้อนกับพื้นที่ป่าหรือไม่อย่างไร

(5) ชนิดไม้พร้อมชื่อวิทยาศาสตร์ ขนาด จำนวน ปริมาตร และประทับตราประจำตัว (ตรา ต.) เลขเรียงประจำ ต้น/ท่อน และเลขปีย่อ พ.ศ.

(6) รูปภาพต้นไม้หรือไม้ท่อน พร้อมแผนที่สังเขปแสดงตำแหน่งของต้นไม้

(7) ความเห็นของเจ้าหน้าที่ผู้ตรวจสอบ

(8) ลายมือชื่อเจ้าหน้าที่ผู้ตรวจสอบ และผู้ขอรับรองไม้

ทั้งนี้เป็นไปตามแบบ. รม. 4 พร้อมบัญชีแสดงรายการไม้แนบท้ายบันทึกการตรวจสอบและรายงานผลการตรวจที่ตั้งที่ดินและไม้

ข้อ 11 การตรวจวัด การประทับตราไม้ให้ดำเนินการ ดังนี้

(1) ไม้ยืนต้นที่มีขนาดความโต ตั้งแต่ 8๐ เซนติเมตรขึ้นไป ให้เจ้าหน้าที่ถากหน้าเขียงที่โคนต้นไม้ และเหนือรอยตัด รวม 2 หน้าเขียง และประทับตราประจำตัว (ตรา ต.) เลขเรียง เลขปีย่อ ของ พ.ศ. โดยในปีหนึ่งให้ผู้ตรวจสอบคนหนึ่งเริ่มต้นเลขเรียง ตั้งแต่เลขที่ 1 ต่อเนื่องกันไปจนสิ้น พ.ศ. และการตรวจวัดความโตต้นไม้ให้ตรวจวัดที่สูงจากพื้นดินที่ 1.30 เมตร และความสูงโดยประมาณสำหรับไม้ที่ขนาดความโตต่ำกว่า 8๐ เซนติเมตรให้ประทับตราเฉพาะตราประจำตัว (ตรา ต.)

(2) สำหรับกรณีไม้ท่อนที่ตัดแล้วแต่ยังไม่ได้นำเคลื่อนที่ออกจากบริเวณตอไม้ที่มีความโตที่กึ่งกลางท่อนตั้งแต่ 80 เซนติเมตร ให้เจ้าหน้าที่ประทับตราประจำตัว (ตรา ต.) พร้อมเลขเรียงลำดับท่อนของไม้ท่อนที่ตัดทอน และเลขปีย่อ ของ พ.ศ. ที่หน้าตัดด้านใดด้านหนึ่งของท่อนไม้ทุกท่อน ถ้าต้นใดตัดทอนได้หลายท่อนให้หมายเหตุในบัญชีรายการไม้ให้ชัดเจนด้วยว่าเป็นไม้ท่อน ที่ 1, 2 หรือ 3 ฯลฯ และในการวัดขนาดไม้ ความยาวให้วัดจากปลายสุดด้านหนึ่งถึงปลายสุดอีกด้านหนึ่งในส่วนที่ยาวที่สุดของไม้ท่อนนั้น ความโตให้วัดรอบท่อนไม้ตรงกึ่งกลางความยาวของไม้ท่อนนั้น ในกรณีตรงกึ่งกลางท่อนไม้เป็นปุ่ม ตา หรือผิดปกติ ให้วัดความโตถัดจากส่วนที่ผิดปกติตรงใกล้กับกึ่งกลางมากที่สุด ทั้งนี้ ให้ผู้ตรวจบันทึกหมายเหตุไว้ในบัญชีโดยชัดเจนด้วยสำหรับไม้ที่มีขนาดความโตต่ำกว่า 8๐ เซนติเมตร ให้ประทับตราประจำตัว (ตรา ต.) เท่านั้น

(3) สำหรับกรณีที่ผู้ปลูกต้นไม้มีความประสงค์จะใช้ระบบอิเล็กทรอนิกส์ในการตรวจสอบ ผู้ปลูกต้นไม้ต้องมาลงทะเบียนรับ RFID Tags จากกรมป่าไม้ โดยผู้ปลูกต้นไม้ต้องจัดเก็บข้อมูลต้นไม้ ค่าพิกัดต้นไม้ ค่าพิกัดที่ดินรอบแปลงที่ต้นไม้ขึ้นอยู่ จัดเก็บภาพถ่ายต้นไม้ที่ปลูกขณะยืนต้น, ภาพถ่ายหน้าตัดของตอไม้ หน้าตัดทั้งสองด้านของท่อนไม้ที่ตัดคาตอทุกท่อน, โครงสร้างทางกายภาพของเนื้อไม้ และนำข้อมูลลงในระบบอิเล็กทรอนิกส์ของกรมป่าไม้

อธิบดีกรมป่าไม้อาจประกาศกำหนดวิธีการตรวจวัดหรือการประทับตราไม้ให้แตกต่างจาก (1) หรือ (2) หรือ (3) ก็ได้

ข้อ 12 ในการพิจารณาออกหนังสือรับรอง ตามแบบ รม. ๕ ให้อธิบดีกรมป่าไม้ หรือผู้ซึ่งอธิบดี  
กรมป่าไม้มอบหมาย พิจารณาออกหนังสือรับรองให้แล้วเสร็จภายใน ๓ วันทำการ นับแต่วันที่ได้รับรายงานตาม  
ข้อ 10 แล้วแจ้งผลให้ผู้ขอรับรองไม้ทราบ

สำหรับหนังสือรับรองที่ออกให้กับไม้ที่ปลูกขึ้นในที่ดินที่ได้รับอนุญาตให้ทำประโยชน์ตามประเภทหนังสือแสดงสิทธิที่รัฐมนตรีประกาศกำหนดโดยความเห็นชอบของคณะรัฐมนตรีให้ใช้เป็นหลักฐานในการเสียค่าธรรมเนียมตามมาตรา 25 และ ใช้ประกอบการออกใบเบิกทางตามมาตรา 39 แห่งพระราชบัญญัติป่าไม้ พุทธศักราช 2484

ข้อ 13 แบบคำขอหนังสือรับรองไม้พร้อมเอกสารหลักฐาน ทะเบียนรับคำขอ ใบรับคำขอ แบบรายงานผล และหนังสือรับรอง ให้เป็นไปตามแบบท้ายระเบียบนี้

การเปลี่ยนแปลงหรือเพิ่มเติมแบบตามวรรคหนึ่งให้เป็นไปตามแบบที่อธิบดีกรมป่าไม้กำหนดโดยประกาศในราชกิจจานุเบกษา

ประกาศ ณ วันที่.............................................................

(ลงนาม)....................................................

(.................................................)

อธิบดีกรมป่าไม้